KIRJALLINEN KYSYMYS P-0841/01 esittäjä(t): Malcolm Harbour (PPE-DE) komissiolle. Direktiivit ja asetukset.



Virallinen lehti nro 040 E , 14/02/2002 s. 0014 - 0015



KIRJALLINEN KYSYMYS P-0841/01 esittäjä(t): Malcolm Harbour (PPE-DE) komissiolle (13. maaliskuuta 2001) Aihe: Direktiivit ja asetukset Voiko komissio toimittaa minulle seuraavat tilastotiedot: - niiden kalenterivuoden 2000 sekä vuoden 2001 tammikuun ja helmikuun aikana virallisesti hyväksyttyjen direktiivien ja asetusten numerot, joiden laatimisesta vastanneet yksiköt toimivat seuraavien komission jäsenten alaisuudessa: Bolkestein, Byrne, Diamantopoulou, Liikanen, Solbes Mira ja Wallström - niiden samana ajanjaksona hyväksyttyjen direktiivien ja asetusten numerot, joiden hyväksymistä edelsi yrityksiin kohdistuvien vaikutusten arviointi - direktiiveistä ja asetuksista, joista on saatavissa vaikutusten arviointi, yrityksille koituneet kumulatiiviset kustannukset. Romano Prodin komission puolesta antama vastaus (30. huhtikuuta 2001) Arvoisan parlamentin jäsenen mainitsemien komission jäsenten alaisuudessa toimivat yksiköt antoivat 1. tammikuuta 2000 ja 28. helmikuuta 2001 välisenä aikana 99 direktiivi- tai asetusehdotusta, jotka on annettu neuvoston ja tarvittaessa myös parlamentin hyväksyttäviksi. Ehdotuksista 49:llä katsottiin todennäköisesti olevan taloudellisia vaikutuksia yrityksille. Vaikutuksista tehtiin selvitykset. Komissio on arvioinut lainsäädäntöehdotusten vaikutuksia yrityksiin itse asiassa jo vuodesta 1986. Komissio pyrkii siihen, että komission yksiköt, parlamentti ja neuvosto saisivat enemmän tietoa yritysten huolenaiheista ennen kuin ne hyväksyvät lainsäädäntöehdotuksia. Yrityksiin kohdistuvat vaikutukset arvioidaan kaikista ehdotuksista, joiden soveltamisesta aiheutuu yrityksille merkittäviä lisäkustannuksia tai joihin liittyy uusia hallinnollisia menettelyjä. Arvioinnin avulla voidaan kartoittaa suurimmat ongelmat, ja näin komissio, neuvosto ja parlamentti saavat tietoa ehdotusten mahdollisista vaikutuksista ja voivat toteuttaa aiheellisiksi katsomansa toimenpiteet. Yrityksiin kohdistuvien vaikutusten arviointijärjestelmä (BIA) on osoittautunut hyödylliseksi arvioitaessa lainsäädäntöehdotusten vaikutuksia pk-yrityksiin, mutta järjestelmää on tarkasteltava osana komission pysyvää sitoumusta pyrkiä parantamaan yhteisön lainsäädäntöä. Kattavamman vaikutusten arviointijärjestelmän tarve on tullut ilmeiseksi erityisesti, kun otetaan huomioon Lissabonissa maaliskuussa 2000 kokoontuneen Eurooppa-neuvoston päätelmät, joiden mukaan Euroopan yhteisön toimielimien on edelleen kiinnitettävä erityistä huomiota sääntelyehdotusten vaikutuksiin ja niiden noudattamisesta aiheutuviin kustannuksiin, ja niiden olisi käytävä vuoropuhelua yritysten ja kansalaisten kanssa tätä tavoitetta silmällä pitäen. Vaikutusten arviointijärjestelmää uudistetaankin parhaillaan osana erästä pilottihanketta. Pilottihanke on käynnistetty ja sitä kehitetään nykyisen, vuodesta 1986 sovelletun BIA-järjestelmän yhteydessä. Hankkeen tavoitteena on edistää keskustelua lainsäädännön laadusta sekä parantaa samalla käytössä olevaa menetelmää sisällyttämällä siihen uusimmat vaikutusten arviointitekniikat. Pilottihankkeessa arvioidaan lainsäädäntöehdotusten vaikutuksia yritysten toimintaan ja hyödynnetään komission yksiköiden nykyistä tietotaitoa. Hankkeen ansiosta voidaan myös ottaa paremmin huomioon kansalaisjärjestöjen näkemykset sekä antaa päättäjille selkeämpiä tietoja siitä, mitä seurauksia lainsäädäntöehdotuksista on odotettavissa Euroopan unionin yrityksille ja niiden kilpailukyvylle.